《独游因胜有怀苏丈信臣时任衡州幕予明年亦官淮上矣》
宋代·周孚

力田不罪岁，吾犹识斯人。气清色坦夷，可畏还可亲。

五年鹿门游，莫辨主与宾。老屋每下榻，寒庖屡分珍。

人生会合难，朝吴莫燕秦。忽随湖雁去，坐见江梅春。

沧波与天连，音问何由频。向来燕居室，萧然淡无尘。

簿书换清谈，叹息生一贫。新阳革故岁，我复效此颦。

吾人亦何事，政愧祁孔宾。何时此山南，得与翁并邻。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。